איתן אורנשטיין

איתן ישראל אורנשטיין (נולד בשנת 1956) הוא שופט ונשיא בית המשפט המחוזי בתל אביב-יפו בדימוס.

ביוגרפיה
אורנשטיין למד בבית הספר התיכון קלעי בגבעתיים. לאחר שירותו בצה"ל למד לתואר ראשון במשפטים באוניברסיטת תל אביב וסיים את לימודיו בשנת 1981. הוא הוסמך כעורך דין בשנת 1982. עבד במשרד עורכי הדין ד"ר י. שגב ושות' והתקדם בו לתפקיד שותף בכיר.

בשנת 2001 מונה לשופט בית משפט השלום בראשון לציון.

ב־2007 סיים לימודי תואר שני במשפטים באוניברסיטת חיפה. באותה שנה קודם לתפקיד רשם בית המשפט המחוזי בתל אביב ובהמשך אותה שנה היה לשופט בפועל בו. בשנת 2009 מונה לשופט קבוע בבית המשפט. הוא כיהן במחלקת פשיטות הרגל ופירוק החברות בבית המשפט, ולאחר פרישתה של השופטת ורדה אלשיך החל לנהל אותה.

בשנת 2014 מונה לסגן נשיא בית המשפט המחוזי בתל אביב. ב־27 במאי 2016 מונה לנשיא בית המשפט.

במהלך כהונתו דן במשפטים מתוקשרים של חברות ושל אישי ציבור שנקלעו לחדלות פירעון. בין היתר הכריע בהסדר הנושים של אי.די.בי. בראשות נוחי דנקנר; הכריע בבקשה למכירת אפי פיתוח לטובת לב לבייב; דן בהסדר הנושים של אלביט הדמיה; הורה על פינוי מוטי זיסר מביתו המשועבד לנושים; טיפל בסכסוך של אתי דודאי עם הנאמן של עיזבון בעלה דוד דודאי, בפירוק של חברת אלווריון, מענקיות ההיי־טק, ובכינוס הנכסים של חברת מודו שבשליטת דב מורן; הורה על מאסרו של אלי רייפמן; דן בפשיטת הרגל של העוקץ מסביון ערן מזרחי, בהליך הקפאת ההליכים של חברת צ. לנדאו, בהסדר הנושים של רשת האופנה סיגל דקל ובפירוק החברה שהחזיקה בקבוצת הכדורגל הפועל תל אביב; שמע את ענייניהם של החברה הסקוטית למשקאות, קמור רכב וענבל אור; ונדרש לפרשת אמיר ברמלי, קלע ורוביקון.

במושב הפתיחה של כינוס לשכת עורכי הדין בעניין חוק חדלות פירעון ושיקום כלכלי שנערך בעיר אילת באוגוסט 2018, הביע אורנשטיין התנגדות נחרצת לחקיקה ואף פנה לשרת המשפטים בבקשה לשנות את החוק. יומיים לאחר מכן אמר שופט בית המשפט העליון חנן מלצר, במושב "מלאכת הפרשנות של חוק כלכלי חדש והשלכותיה לענייננו" אשר נערך באותו כינוס: "על שופטים מכהנים להיזהר במתיחת ביקורת פומבית על המחוקק לאחר שהליך החקיקה הושלם". אמירה זו פורשה כביקורת על דברי אורנשטיין.

ב־10 ביוני 2020 הודיע אורנשטיין על פרישתו המוקדמת מתפקידו, וב־1 בנובמבר אותה שנה פרש מכס השיפוט. בדיעבד התברר כי התפתרוטו הגיעה על רקע התכתבויות שקיים אורנשטיין עם יושב ראש לשכת עורכי הדין קודם לכן, אפי נוה. לפי הפרסומים, ״ההתכתבות הצביעה על עסקה שלפיה בתמורה למינויו לנשיא, יקדם אורנשטיין אינטרסים של עורכי הדין העוסקים בתחום הנזיקין, תחום התמחותו של משרדו הפרטי של נוה. נוה כתב: "אתה תצטרך רק לקיים את ההתחייבות היחידה שסיכמנו... לטובת ציבור הנזיקיסטים". אורנשטיין השיב באימוג'י של פרצוף קורץ״.

נוסף לפעילותו כשופט הוא משמש מרצה בבית הספר למשפטים של המכללה למנהל. כמו כן הוא מרצה בהשתלמויות עורכי דין. הוא חבר בנציגות השופטים הארצית ובוועדת סדר הדין האזרחי המייעצת לשרת המשפטים.

בחודש ינואר 2021 הצטרף אורנשטיין למשרדו של עו"ד עמוס גבריאלי כבורר ומגשר, לצד השופטים בדימוס אבי זמיר ורות לבהר-שרון.

מתגורר ברמת גן, נשוי ואב לארבעה.

קישורים חיצוניים

 
 
 
 
 
 שי מילוא, אלונה בומגרטן, שחר שחר, "אסור לשנות את ההגדרה של חדלות פירעון בעקבות תיק IDB ולעבור להגדרה צרה שמבוססת על מבחן תזרימי בלבד. זו טעות מרה. טוב יעשה המחוקק אם ישאיר לבית המשפט את שיקול הדעת לקבוע מיהי חברה חדלת פירעון", באתר לשכת עורכי הדין, יולי 2017

הערות שוליים

עורכי דין ישראלים
נשיאי בית המשפט המחוזי בתל אביב
שופטי בתי משפט השלום
בוגרי תיכון קלעי (גבעתיים)
בוגרי אוניברסיטת תל אביב: משפטים
רמת גן: אישים
סגל המסלול האקדמי המכללה למינהל: משפטים
ישראלים שנולדו ב-1956